Diskouez a ra deomp ur bed hag e c'hizioù : doareoù d'en em fichañ, da zibab dilhad, da farsal, da choaz ur film war an tele, da ziskouez ar santimañtoù, ha da glask bevañ evuruz, dreist pep  tra. « Selaouet em eus tud o kontañ o buhez meur a wech. Tud o klask evurusted e-barzh traoù munud ar vuhez bemdez. Me a felle din ober un dra skañv, daoust d'ar c'hudennoù grevus a zo ivez : an daou baotr-se n'int ket evit bevañ asambles, n'int ket evit en em ziskouez dirak ar re all, hag e c'hell breinañ buhez an dud. Met n'em boa ket c'hoant ober prezegennoù.»